**A Bánk bán esszenciája**

**Katona József Bánk bán című drámája igen sokrétű jelentéstartalmat, és nekünk, fiataloknak is használható életigazságot fogalmaz meg. Méltán válhatott nemzeti drámánkká, hiszen olyan alapvető értékeket hirdet, melyek napjainkban is érvényesek és követendő példák. Most szeretném érvekkel alátámasztani azon álláspontomat, miszerint a mű esszenciája összefoglalható mindössze egy idézetben, melyet a nagy egészből választottam ki:**

**„Nagy - nagy, ami fenn forog**

**Játékon: a haza és Melinda.”**

**Ez a mondat ugyanúgy a dráma, ahogyan Bánk dilemmáját is megfogalmazza. Három egyenrangú érték van, amelyet főszereplőnk tisztel: a felkent király sérthetetlensége, a család szentsége, illetve a nép jóléte. Azonban eme három dolog nem állítható egyszerre a középpontba a mű cselekményében, így Bánk folyamatosan vívódik. Keresi a határvonalat a közélet és magánélet között. A király helyettese hazáját családja elé helyezi, s ez a döntése később végzetesnek bizonyul.**

**Ez a döntéshelyzet napjainkban is fennáll. Mit válasszunk? A munkát, a modern társadalom mókuskerekét, amely a létfenntartás mindenekfeletti vágyával uralkodik rajtunk; emiatt sokszor elhanyagoljuk szeretteinket, egy cél érdekében áldozva fel az összes időt. Vagy a család szerető közegét részesítsük előnyben, amely viszont a munkánk által megkeresett anyagiak nélkül életképtelen. Sok-sok családot látni a mai világban, melyeknek tagjai elidegenedtek, elhidegültek egymástól a pénz túlzásba vitt hajhászása miatt. Meg kell találni az arany középutat a két szélsőség között, hiszen a harmónia az elégedett élet feltétele.**

**Ez tehát Bánk dilemmája és egyben a mai emberek problémája is. Egyensúlyt teremteni életünkben a munka és a család között- ez életünk egyik a legfontosabb kihívása. A főszereplő összeroppant a felelősség súlya alatt, azonban nekünk a példájából okulva, meg kell találnunk a saját határvonalunkat, mely teret ad a kiteljesedésre mind magán- mind közéletünkben.**